Γναίος Κλαύδιος Σεβήρος (ύπατος το 167)

Ο Γναίος Κλαύδιος Σεβήρο, λατιν.: Gnaeus Claudius Severus, ήταν Ρωμαίος συγκλητικός και φιλόσοφος, που έζησε στη Ρωμαϊκή Αυτοκρατορία κατά τον 2ο αι. μ.Χ.

 Βιογραφία 
Ο Σεβήρος ήταν γιος του συγκλητικού και φιλοσόφου Γναίου Κλαύδιου Σεβήρου Αραβιανού από μία μητέρα, της οποίας το όνομα είναι άγνωστο. Ο Σεβήρος ήταν Ποντιακής (Ελληνικής) καταγωγής. Γεννήθηκε και μεγάλωσε στην Πομπηιόπολη, μία πόλη της ρωμαϊκής επαρχίας της Γαλατίας (της Μ. Ασίας). Ο εκ πατρός παππούς του, Γάιος Κλαύδιος Σεβήρος, ήταν ύπατος, και ο πρώτος Ρωμαίος κυβερνήτης της Πετραίας Αραβίας κατά τη βασιλεία του Αυτοκράτορα Τραϊανού, 98-117.

Όπως και ο πατέρας του, ο Σεβήρος ήταν οπαδός της περιπατητικής φιλοσοφίας. Αν και ο Σεβήρος δεν είχε σημαντική πολιτική επιρροή, θεωρούνταν σημαντική προσωπικότητα στους πνευματικούς και φιλοσοφικούς κύκλους της Ρώμης. Όπως και ο πατέρας του, ο Σεβήρος ήταν φίλος (amicus) και άσκησε μεγάλη επιρροή στον Aυτοκράτορα Μάρκο Αυρήλιο (161-180). Πιθανότατα ο Σεβήρος ήταν αυτός, που σύστησε τον Μάρκο Αυρήλιο στον ρήτορα Κορνηλιανό, και του σύστησε τον Γαληνό ως προσωπικό του ιατρό. Ο Σεβήρος και ο πατέρας του συνόδευσαν τον Μάρκο Αυρήλιο σε μ;iα φιλοσοφική επίσκεψη στην Αθήνα το 176.

Ο Σεβήρος υπηρέτησε ως αντικαταστάτης ύπατος το 167, και ως κανονικός ύπατος το 173. Κατά το έτος της δεύτερης υπατείας του, ο Σεβήρος έγινε προστάτης και ανακηρύχθηκε επίτιμος πολίτης της Πομπηιούπολης. Την ίδια χρονιά μία τιμητική επιγραφή, η οποία σώζεται μέχρι σήμερα σε βάση αγάλματος, αφιερώθηκε στον Σεβήρο στην πόλη γέννησής του:

 Για την καλή τύχη του Γναίου Κλαύδιου Σεβήρου, ο οποίος διετέλεσε δύο φορές ύπατος, ποντίφικας, γαμπρός του Αυτοκράτορα Καίσαρα Μάρκου Αυρηλίου Αντωνίνου Αυγούστου, προστάτη της πόλης, η μητρόπολη Πομπηιόπολη της επαρχίας της Παφλαγονίας το έστησε αυτό το έργο, κατά το 178ο έτος της επαρχίας, μέσω του έργου του Πόπλιου Δομίτιου Αυγουρείνου Κλόδιου Καλβείνου, του κύριου άρχοντα.

 Οικογένεια 
Ο Σεβήρος νυμφεύτηκε δύο φορές:
 Πρώτα με μία ευγενή γυναίκα, αγνώστου ονόματος, με την οποία απέκτησε:
 Mάρκος Κλαύδιος Ουμίδιος Κουαδράτος Aνιανός Βέρος. Το όνομα γέννησής του, εκτός από το Κλαύδιος, είναι άγνωστο, και είναι γνωστός με το υιοθετημένο του όνομα. Ο Κλαύδιος υιοθετήθηκε από τον άλλο κανονικό ύπατο του 167, τον Μάρκο Ουμίδιο Κουαδράτο Ανιανό Βέρο, ο οποίος ήταν εξάδελφος και εκ μητρός ανιψιός του Μάρκου Αυρηλίου. Το 182 ενεπλάκη σε μία αποτυχημένη συνωμοσία για τη δολοφονία του Αυτοκράτορα Κόμμοδου (180-192), η οποία οδήγησε στην εκτέλεση του πρώτου.
 Μετά το 159 έκανε δεύτερο γάμο με την Αννία Γαλερία Αυρηλία Φαυστίνα, τη δεύτερη κόρη και πέμπτο παιδί του Μάρκου Αυρηλίου και της Φαυστίνας της Νεότερης. Απέκτησαν έναν γιο:
 Τιβέριος Κλαύδιος Σεβήρος Πρόκουλος, ο οποίος υπηρέτησε ως απλός ύπατος το 200. Νυμφεύτηκε την εκ μητρός 2η εξαδέλφη του, Αννία Φαυστίνα.

 Πηγές 
 Άντονι Ρίτσαρντ Μπίρλεϊ, Μάρκος Αυρήλιος Λονδίνο: Routledge, 2000
 Άντονι Ρίτσαρντ Μπίρλεϊ, Σεπτίμιος Σεβήρος: ο Αφρικανός αυτοκράτορας, δεύτερη έκδοση (1999)
 Αλμπίνο Γκαρζέτι, Από τον Τιβέριο στους Αντωνίνους: Ιστορία της Ρωμαϊκής Αυτοκρατορίας 14-192 μ.Χ. (1974)
 Άλαν Κ. Μπόουμαν, Πίτερ Γκάρνσεϊ, Ντόμινικ Ράθμπον, Η αρχαία ιστορία του Κέιμπριτζ: Η Υψηλή Αυτοκρατορία, 70-192 μ.Χ., τόμ. 11, δεύτερη έκδοση (2000)
 William M. Ramsay, Οι πόλεις και οι επισκοπές της Φυργίας: Δοκίμιο για την τοπική ιστορία της Φρυγίας από τους πρώτους χρόνους έως την τουρκική κατάκτηση, Τόμος πρώτος, Μέρος πρώτο (2004)
 https://www.livius.org/fa-fn/faustina/faustina_ii.html  Archived  
 http://thecorner.wordpress.com/2006/06/21/chapter-two-septimius-and-the-cursus-honorum/
 Μάρκος Αυρήλιος, Στοχασμοί

Κατηγορία:Ρωμαίοι ύπατοι του 2ου αιώνα